Kázeň z evanjelických Služieb Božích v Bratislave, 21. 11. 2023, 18.00, utorok po Predposlednej nedeli cirkevného roku, Bratislava, Legionárska 6, ES: 554, 686, 426; evanjelium: Matúš 25, 31 – 46

**2. Korintským 5, 10**: *„Všetci totiž musíme sa ukázať pred súdnou stolicou Kristovou, aby každý prijal odplatu za to, čo konal v tele, podľa toho, ako pracoval.“*

**Milí bratia, milé sestry!**

**Téma posledného súdu sa spája s obdobím končiaceho sa cirkevného roku. No na Boží súd je dôležité pamätať nielen v tomto období.** Pripomínajú to aj portály viacerých katedrál, na ktorých je vyobrazený Kristus ako sudca sveta.

Vo Viere všeobecnej kresťanskej (viere spoločnej všetkým kresťanom) vyznávame, že **Ježiš „príde súdiť živých i mŕtvych“. Túto pravdu neraz zatláčame do úzadia** – či už v spoločnosti, v osobnom živote viery, ale aj v zvestovaní v cirkvi. Na rozdiel napr. od stredoveku, v súčasnosti leží Boží súd kdesi na okraji nášho vedomia. Slová o poslednom súde nemajú určujúcu silu pre náš život.

Niektorým sa posolstvo o Bohu sudcovi dokonca javí až ako neprimerané súčasnej dobe. Postmoderní ľudia mu už vraj nemôžu veriť. **Boží súd údajne zastiera evanjelium** a obraz súdiaceho Boha, ktorý predpokladá, je vraj už prekonaný.

Čo povedať na takéto tvrdenia? Predovšetkým to, že **bez posolstva o Božom súde by nejestvovalo evanjelium – radostná správa o spáse v Kristovi.** Je to práve naopak: **Evanjelium nie je zastreté zvesťou o Božom súde, ale kto obchádza či zamlčuje biblické posolstvo o poslednom súde,** kto by ho chcel z Písma vymazať, vyškrtnúť, práve **ten falšuje evanjelium.** Aby ono jasne zažiarilo, nemožno tému Božieho súdu opomínať.

Koniec-koncov, **téma posudzovania, hodnotenia nám nie je cudzia.** To, že sme posudzovaní a hodnotení, patrí od detstva nášmu žitiu. Už malé deti chválime, ale aj karháme. Žiaci a študenti sú hodnotení známkami a vysvedčeniami. Naše pracovné výkony sú posudzované, jestvuje kritika spoločenského diania, certifikáty kvality. Kritika býva nepríjemná, no ak je konštruktívna, pomáha zlepšovať kvalitu práce, komunikácie, vzťahov. Pochvala a uznanie sú zas motivujúce.

Cudzou nám nie je ani iná skúsenosť: všetko úsilie o spravodlivosť, vnímanie zodpovednosti, angažovanie sa pre dobro a boj proti zlu – zostáva vždy len **fragmentárnym.** Dosiahnuté je len provizóriom, či už v osobnom živote alebo v živote spoločnosti a národov. **Či** však **netúžime po dokončení, zavŕšení dobrých snáh – biblicky povedané po spáse?**

Ešte v ďalšom ohľade nám nie je cudzou myšlienka na posledný, konečný posudok či rozsudok. Na našej životnej ceste sme dostali **obdarovania a schopnosti. – Na čo nám boli dané?**

K nášmu žitiu patria aj **úlohy, záväzky, povinnosti. – Od koho ich máme?**

Nesieme **zodpovednosť – Pred kým?**

Náš život má **cieľ? – Aký?**

Či za všetkými spomenutými otázkami nie je to určujúce a konečne platné? Nie je práve posolstvo o súde, ktorý vysloví Kristus, tým bodom, ku ktorému všetko smeruje a bez ktorého by sa náš život stratil v ničote?

**Ako reagujeme na posolstvo o poslednom súde?**

Je nám ľahostajné? Desí nás? Alebo prináša úľavu a potešenie? **Odpoveď závisí od nášho postoja k evanjeliu. Veď Ten, kto bude súdiť na konci všetkých dní a ciest, nie je nik iný ako Kristus, s ktorým sa priblížilo Božie kráľovstvo. Kristus, ktorý prináša evanjelium.**

Keď ako cirkev vyznávame, že Ježiš „príde súdiť živých i mŕtvych“, zmyslom toho nie je šíriť strach a hrôzu. Naopak strachov a hrôz nás uchrániť. Oslobodzovať nás. Dodávať nám nádej – už tu a teraz.

**Dôvera, alebo nevera v sľuby Pána Ježiša, poslušnosť, či neposlušnosť Jeho príkazom rozhodujú, akú reakciu v nás vyvoláva zvesť o tom, že *všetci sa musíme ukázať pred súdnou stolicou Kristovou.***

**Pred Bohom sme vinní v našich myšlienkach, slovách aj skutkoch.** Vinní kvôli tomu, v čom sme sa previnili aj pre to, čo sme zanedbali. Rozsudok znie: večný trest. **Evanjelium svedčí, že Ježiš vzal na seba naše hriechy, znášal za ne trest, aby sme my nemuseli byť potrestaní, ale boli oslobodení od trestu.** **Kto v živote i smrti dôveruje evanjeliu, kto verí Kristovým sľubom, tomu je posolstvo o poslednom súde podnetom na veľkú nádej a radostné očakávanie.** Súdiť nás bude milosrdný Kristus, ktorý na seba vzal naše hriechy a slabosti, ktorý miloval aj slabých a nedokonalých. **Posledný súd nie je teóriou budúcnosti, ale vyznanie, ktoré hovorí do prítomnosti a prítomnosť aj utvára. Mierou posledného súdu je totiž láska, ktorou slúžime Kristovi v Jeho najmenších bratoch a sestrách.** (Matúš 25, 40 . 45)

*Všetci sa musíme ukázať pred súdnou stolicou Kristovou*, no **keby nám chcel pokušiteľ naháňať strach, držme sa Krista.** Posledný súd má neblahé dôsledky len pre tých, ktorí chcú žiť bez Krista, bez dôvery a poslušnosti Jeho slovu.

**Fakt, že *všetci sa musíme ukázať pred súdnou stolicou Kristovou*, dáva životu veriacich v Spasiteľa a Pána Ježiša Krista nielen potrebnú vážnosť, ale aj silnú útechu a jasnú orientáciu.** Tá nás oslobodzuje od zviazanosti na ľudskými nárokmi a hodnoteniami, ľuďmi, ktorí by nami chceli manipulovať či urobiť z nás svojich sluhov.

Posolstvo o poslednom súde nám pripomína, komu naozaj patríme v živote i v smrti. Komu prináleží naša láska, dôvera a poslušnosť. Amen.

*Použitím myšlienok Rainera Schmidta a Zvonimíra Šorma:* **Martin Šefranko, evanjelický a. v. farár**